Erdőtűz tette tönkre a kempingezést Franciaországban
Erdőtüzek miatt csaknem tízezer embert evakuáltak hétfőn három dél-franciaországi kempingből. Senki sem sérült meg, de körülbelül negyven lakókocsi leégett – jelentette a helyi média.
A Nice Matin című francia napilap honlapján arról számolt be, hogy a lángok harminc hektáron pusztítanak Var megyében, ahol a Földközi-tenger partján fekvő Fréjus közelében a Pin de la Légue kempingből öt és félezer, a Holiday Green nevű helyről háromezer, a Pierre Verte kempingből pedig nagyjából ezerötszáz embert kellett kimenekíteni. Az evakuálás jelentős forgalmi dugókat okozott a körzetben – írta az újság.

A hatóságok 216 tűzoltót, ötven tűzoltókocsit és helikoptereket is bevetettek a tűz ellen.

A fréjusi önkormányzat két csarnokban szállásolta el a kimenekített kempingezőket.

A lángok terjedése a nagy szárazságra és az erős szélre vezethető vissza – közölték a hatóságok.

Az oltás hétfőn Bordeaux közelében is tartott még, ahol az utóbbi napokban körülbelül 580 hektáron tombolt a tűz.
kemping Franciaország erdőtűz